google/wiki40b huggingface dataset:
תפוחית מצויה

תכונות מורפולוגיות

התפוחית המצויה היא ציפור בגודל קטן עד בינוני. לתפוחית יש גזרה דקה, זנב ארוך ומקור בצבע אפור. אורכה של הציפור הוא 14-13 ס"מ, ומשקלה הוא 15 -21 גרם.
מוטת כנפיים של הציפור הוא 25.5-21 ס"מ. מקור התפוחית קצר ועבה ומתאים לאכילת זרעים. הצבע של התפוחית הוא חום. ראש התפוחית אפור וכתם בהיר בלחייה. צווארה לבנבן. הזכר בולט באביב בצבעיו הוורודים והאדמדמים הן במצחו והן בחזהו. גבו וכנפיו בצבע חום ערמוני בשאר ימות השנה. התפוחית ממין נקבה דומה לזכר אך ללא גוונים אדומים. לתפוחית יכולת שירה והיא שרה בזמן שהיא עפה.

רבייה

התפוחית המצויה מתרבה מאמצע אפריל עד תחילת אוגוסט. הקשר בין בני הזוג יציב ונמשך מעבר לתקופת הקינון. הזכר נוכח באופן קבוע באזור הקרוב לקן ומפגין בעלות על ידי שירתו, סימור נוצות הראש והחזה, ופרישת הכנפיים לצדדים סביב הנקבה. הקן אותו התפוחית ממין נקבה בונה מורכב מענף של עץ או שיח ומרופד בשורשים, פרווה ונוצות. הדגירה נמשכת בין 10 ל-14 ימים. הנקבה דוגרת לבד והזכר נמצא במשך זמן זה במרחק מהקן. כאשר הביצים בוקעות התפוחית מטילה בין 6-4 ביצים שצבען כחלחל-לבן, והן מסומנות בפסים ורודים או סגולים. עם בקיעת הגוזלים הזכר מאכיל את הנקבה והיא מאכילה את הגוזלים. לאחר מספר ימים שני ההורים מביאים אוכל לגוזלים הכולל גושי זרעים שרוככו בזפק והודבקו בריר. כעבור כשבועיים פורחים הגוזלים מהקן.
הנס גאורג קלמאייר

הנס גאורג קלמאייר (גרמנית: Hans Georg Calmeyer; ‏23 ביוני 1903 - 3 בספטמבר 1972) היה עורך דין גרמני מאוסנבריק שהציל אלפי יהודים ממוות ודאי בזמן הכיבוש הנאצי של הולנד בשנים 1941-1945.

חייו

קלמאייר למד משפטים באוניברסיטת פרייבורג, אוניברסיטת מרבורג ובאוניברסיטת מינכן. בשנת 1923, כחבר ברייכסווהר לקח חלק בניסיון הפוטש במרתף הבירה של היטלר. לאחר מכן, החל לעבוד כעורך דין באוסנבריק וזכה למוניטין מעולה. 
בשנת 1933, רישיונו לעסוק בעריכת דין נפסל מאחר שהחל להתעניין ולהתקרב לעבר קומוניזם. עשרה חודשים לאחר כך רישיונו הוחזר לו. היה חבר בארגון עורכי הדין הגרמנים הנשיונל סוציאליסטים, אך לא חבר במפלגה הנאצית. 
בשנת 1940 קלמאייר שירת כחייל בצבא הגרמני והשתתף בפלישה הגרמנית להולנד. בשנת 1941 היה אחראי על כל המחוזות הכבושים בהולנד בתור ניצב. בהיותו מוצב בתפקיד בהולנד מונה לאחראי על מנהל הפנים בהאג, שהיה אחראי על המחלקה ליהודים, וכך תייג יהודים כיהודים-למחצה ואף כלא-יהודים.
שלא כמו המדיניות שהונהגה בגרמניה, היהודים בהולנד יכלו לערער על קביעתם כיהודים-מלאים ולשנות את שיוכם הגזעי ליהודים-למחצה, רבע-יהודים או אף לארים מלאים. קלמאייר תיאר במילותיו שלו כיצד עשה שימוש בתפקידו: "כדי לבנות סירת הצלה". הוא אישר מסמכים מזויפים בהם נטען שאדם כזה או אחר הוא ארי או חצי יהודי. הוא אף סייע ליהודים לזייף את המסמכים ונתן עצות בנוגע לטיעונים שייפסקו לטובתם. על אף החשש לחייו מידי המשטר הנאצי הוא המשיך בפועלו לאורך כל המלחמה.
כ-5,700 יהודים תוייגו כיהודים למחצה הודות לפועלו של קלמאייר, ומהם לפחות 3,700 איש ניצלו מוות ודאי על ידי גירוש למחנות השמדה. היתר, 2,000 יהודים שנרשמו כיהודים למחצה נשלחו למחנות המוות וחלקו את גורלם של 140,000 מיהודי הולנד - שליחה מיידית למחנות המוות. כשבעים וחמישה אחוזים מהם מצאו את מותם ברכבות המסע בדרך להשמדה.
יוהאנס ראו תיאר את קלמאייר במילים: "קלמאייר הצטרף לרמי הדרג שסייעו להצלה, אך גם לאלו שהיו אשמים בעזרה לעוולות הלא מוצדקות של המשטר". פועלו להצלת יהודים בשואה כמעט שנשכח עד שקמה תנועה שדיברה בכבודו בשנות השמונים. ב-4 במרץ 1992, מוסד יד ושם הכיר בקלמאייר כחסיד אומות העולם. ב-2 בינואר 1995 העיר אוסנבריק ערכה טקס לכבודו ובו נכחו בנו, ד"ר פטר קלמאייר ושגריר ישראל אבי פרימור.
רב-זיפיות

רב-זיפיות בישראל

מספר המינים באזור אילת גדול מאוד והם נפוצים מאזור הכרית ואזורי החוף הרדודים ועד לעומק של יותר מ-1000 מטר.
בתולעת הרב-זיפית מן הסוג זכוכיתית, החיה בחופי הים התיכון של ארץ ישראל, הזיפים מרובים ודוקרניים כחוטי זכוכית דקים. ארכו של מין זה כ-15 סנטימטרים וצבעו כתום; זכוכיתיות אחרות מגיעות עד לאורך של 30 סנטימטרים וצבען אדום.
הנראיס, היא תולעת  נימית ארוכה וטורפת, הנראית כחוט לבנבן וארוך. הדיגים משתמשים בה כפיתיון לחכות דיג; תושבי הוואי אף ניזונים מתולעי נאריס (בשפתם: "פלולו") בעונת הרבייה שלה, כשמיליוני פרטים שלהן צפים על פני הים.
התולעים הרב-זיפיות; הנרתיקניות נקראות כך, על שם הנרתיקים (הגמישים או הקשיחים) שהן בונות סביב גופן. נרתיקים אלה משמשים להגנתן, ולתוכם הן מתכנסות בעת סכנה. יש בהן מינים שנרתיקיהן מפותלים כסליל המגולגל סביב עצמו. מינים אחרים מפרישים נרתיקים מעוקלים מעט, דמויי שופר או ישרים.
התולעים הטבעתיות דומות לתולעי האדמה אך הן בעלות הופעות רבות ושונות. התולעת הסלילנית הענקית שייכת למחלקה זו.
ג'יימי ורדי

ביוגרפיה

נודל בשם ג'יימי ריצ'רד גיל (Jamie Richard Gill) בשפילד שבאנגליה, אביו עזב את אמו בהיותו ילד והיא נישאה בשנית לפיליפ ורדי. כנער הורשע בתקיפה, היה נתון במעצר בית ושיחק כדורגל עם אזיקים אלקטרוניים. ב-2016 הוא נישא לרבקה (לבית ניקולסון), להם שני ילדים משותפים. לורדי עוד ילד אחד ממערכת יחסים קודמת, ולאשתו עוד שני ילדים ממערכות יחסים קודמות.
ורדי שיחק בקבוצת הנערים של מועדון הכדורגל שפילד ונסדיי אך שוחרר בגיל 16. לאחר מכן שיחק בקבוצת הנוער של מועדון סטוקברידג' פארק מדרום יורקשייר. ב-2007 שיחק לראשונה בקבוצת הבוגרים של המועדון מהליגה השביעית. ביוני 2010 עבר למועדון הליפקס טאון מהליגה השביעית וסייע לו להעפיל ליגה עם 24 שערים. ב-2011 עבר למועדון פליטווד טאון מהליגה החמישית תמורת 250,000 פאונד, הוא כבש 34 שערים ב-40 משחקים.

לסטר סיטי

ב-2012 הועבר למועדון לסטר סיטי מהליגה השנייה תמורת 1.7 מיליון פאונד, סכום שיא בכדורגל האנגלי עבור כדורגלן מהליגות הלא מקצועניות. הוא כבש בהופעת הבכורה במשחק גביע הפוטבול ליג נגד טורקי יונייטד. סך הכל בעונתו הראשונה בלסטר סיטי כבש 4 שערים ב-26 הופעות בליגה. בעונתו השנייה כבש 16 שערים ב-37 הופעות וסייע לקבוצתו להעפיל לפרמייר ליג. בתום העונה חתם על חוזה חדש ל-4 שנים במועדון.
ב-31 באוגוסט 2014 ערך את הופעת הבכורה שלו בליגה הבכירה כשנכנס כמחליף במשחק מול ארסנל. ב-21 בספטמבר כבש את שער הבכורה שלו בליגה בניצחון 3-5 על מנצ'סטר יונייטד. באותו משחק בישל שני שערים והוכשל פעמים ברחבה מה שסייע לחבריו להבקיע שני שערים נוספים בבעיטות עונשין. את העונה סיים עם 5 שערים ו-8 בישולים ב-34 משחקים בליגה.
במהלך עונת 2015/2016 הבקיע במשך 11 משחקים רצופים ושבר בכך את שיאו של רוד ואן ניסטלרוי להבקעות רצופות בפרמייר ליג. סך הכל כבש במהלך העונה 24 שערים, וסיים שני בטבלת מלך השערים לאחר הארי קיין. יחד עם לסטר זכה באליפות הפרמייר ליג לראשונה בתולדותיה. הצלחתו הביאה לזכייתו בפרס שחקן החודש בפרמייר ליג פעמיים ברציפות, באוקטובר ובנובמבר 2015, לבחירה לנבחרת העונה בפרמייר ליג ולבחירה לכדורגלן השנה בליגה האנגלית מטעם התאחדות עיתונאי הכדורגל ולכדורגלן השנה מטעם הפרמייר ליג. בפברואר 2016 האריך את חוזהו בלסטר עד 2019.

נבחרת אנגליה

במאי 2015 זומן לראשונה לסגל נבחרת אנגליה. ביוני ערך את הופעת הבכורה שלו במשחק ידידות מול נבחרת אירלנד, בהמשך השנה שיחק בהרכב הנבחרת במוקדמות יורו 2016. ב-26 במרץ 2016 הבקיע את שער הבכורה שלו בנבחרת במהלך משחק ידידות מול נבחרת גרמניה, כשעלה כמחליף, השער השווה את התוצאה ל-2-2 ובסיום אנגליה ניצחה 2-3.
בשלב הבתים של יורו 2016 הבקיע ורדי את שער השוויון של אנגליה בניצחון 2–1 על נבחרת ויילס.
במקו

היסטוריה

המושבה הוותיקה שכיום הפכה לעיר במקו, הייתה ממוקמת לאורך נהר ניז'ר והייתה מרכז מסחרי משני של מערב אפריקה.
מניחים כי בעבר התיישבו בה חסידי מנהיג מנדה קדום (Manda-קבוצה אתנית באפריקה) ועם הזמן ההתיישבות הפכה למרכז בולט של למידה אסלאמית בתקופת ימי הביניים של מאלי (במאה ה12 עד ה14). לאחר שקיעתה של אימפריית מאלי עברו על העיר במקו זמנים קשים. היא נכבשה במאה ה 18 על ידי קבוצת לוחמים בני הבמבארה . עם הזמן הייתה מאוכלסת על ידי במבארה, בוזו (Bozo), מאורי (Maouri), וקבוצות אתניות ערביות. בשנת 1797, כשהגיע החוקר הסקוטי מונגו פארק (Mungo Park), היא הלכה והצטמצמה לכדי כפר קטן. במאה ה19 המאוחרת נפלה העיר תחת שלטונו של סאמורי טורה (Samori Ture), אחד ממייסדיה הגדולים של אימפריית ואסולו המוסלמית באותה תקופה.
בסוף המאה ה-19, לאחר מאבק ממושך על השליטה באזור, ניצחו הצרפתים את טורה וכבשו את במקו כנקודה אסטרטגית על מנת לפלוש למערב הסודן, והקימו מצודה בבמקו ב -1883. באותה עת היו בעיר רק כ-1,000 איש, עם עוד כמה אלפים פזורים באזור הכפרי הסמוך. הצרפתים הקימו בסיס מסחרי בבמקו, והעיר החלה לצמוח שוב. הם תכננו רכבת שתחבר את העיר עם סנגל (Senegal). עם השלמת קו הרכבת מחוף האוקיינוס האטלנטי בסנגל בשנת 1904, הפכה במקו למרכז אזורי ובירתה לשעבר של מערב הסודן הועברה אליה. בשנת 1908 הפכו הצרפתים את במקו לבירת הקולוניות שהיו בידיהן בסודאן הצרפתית. בתקופה שלפני קום המדינה, התפתחותה של העיר הייתה מתונה והדרגתית. כשמאלי קיבלה עצמאות ב -1960, הפכה במקו לבירה הלאומית. בזמן הזה, במקו הייתה בעלת אוכלוסייה של כ-160,000 איש. במהלך שנות ה-60', המדינה הפכה לסוציאליסטית ובמקו הייתה כפופה להשקעה והשפעה סובייטית.

אוכלוסייה

על פי תוכנית ההתיישבות של האומות המאוחדות (2012-UN-Habitat), במקו היא אחת מעשר הערים בעלות הצמיחה הגדולה ביותר במספר האנשים בה. היא חווה גידול אוכלוסין גבוה עקב הגירה כפרית-עירונית וגידול אוכלוסין טבעי גבוה. אוכלוסיית במקו גדלה מ-757,051 ב-1987 ל-2,156,177 ב-2009 (בנק עולמי 2015). אומדן הגידול של במקו עומד על 5.8% בשנה. כתוצאה מכך, הביקוש לקרקעות למגורים באזור המרכזי בעיר עולה משנה לשנה. 
צמיחה בלתי מבוקרת זו גרמה לקשיים משמעותיים מבחינת תחבורה, תברואה וזיהום אוויר. במקו נהפכה לצומת מרכזית של מערב אפריקה ומארחת אוכלוסייה מגוונת, המורכבת מקבוצות אתניות שונות במאלי, וגם ממדינות שכנות.

אקלים

בבמקו שוררת טמפרטורה שנתית ממוצעת של 28.2 מעלות צלזיוס ומשקעים שנתיים ממוצעים של 82.6 מ"מ. טמפרטורות גבוהות נרשמות במרץ, אפריל ומאי, בעוד הטמפרטורות נוחות יותר בין נובמבר לפברואר ונעות מ-26.7 מעלות צלזיוס בנובמבר ל-25.2 מעלות צלזיוס בפברואר. עונת הגשמים מתרחשת בקיץ, בעיקר בחודשים יולי, אוגוסט וספטמבר.
ויקטוריו ד'אלסנדרו

ביוגרפיה

ויקטוריו נולד בבואנוס איירס הוא האמצעי מבין 3 אחים בגיל 14 החל ללמוד תיאטרון באותו זמן עסק באטלתיקה בגיל 18 החליט להמשיך לעולם המשחק הוא החל להופיע בתיאטרון עבודתו המיוחדת הייתה ששיחק לצד אביו ושיחק כסנאי, תמיד היה חתיך.
כבש מלא בנות בכריזמה שלו.

קריירה

הוא התחיל את הקריירה בכך שעשה פרסומות לארגנטינה וח"ול, הוא דגמן בסוכנות RV MODELS ולמותג BROSS.
בשנים 2005-2004 גילם את דמותו של פביאן בסדרה פלורסיינטה.
בשנים 2008-2010 גילם את דמותו של לוקה פרנציני בסדרה כמעט מלאכים.
בשנת 2011 גילם את דמותו של מיגל מורן בסדרה יורשי הנקמה
בשנת 2012 גילם את דמותו של סירו פונס בסדרה Lus Unicos וגילם את דמותו של סירו פונס.
בשנים 2012-2013 גילם את דמותו של רפאל ולאר בסדרה Sos son mi hombre ("אתה הגבר שלי").
בשנים 2013 -2014 גילם את דמותו של גידו בסדרה Mis amigos de siempre ("החברים שלי מאז ומתמיד").
בשנת 2015 גילם את דמותו של חואקין אגווארו בסדרה Noche y Dia ("יום ולילה"). לצד פקונדו ארנה, קנדלה וטראנו ומנואלה פאל
בשנת 2016 השתתף בAngela Torres - Participación especial en el ritmo "Salsa en trío", con la pareja de. באותה שנה לקח קורסים של משחק והנחה את נבחרי הילדים של ארגנטינה לצד פרנקו משיני.
בשנת 2017 ישחק בסדרה Heidi, Bienvenida a casa (כמה טוב שחזרת הבייתה).
בשנים 2017-2018 שיחק בסדרה Golpe de corazon (בלב פועם) לצד מריה דל סרו וסבסטיאן אסטבנז

סרטים

בשנת 2012 שיחק בסרט la pelea de mi vida ("המאבק של חיי") לצד מריאנה אספוסיטו פדריקו אמאדור ומריאנו מרטינס.
Anatomography

Anatomography היא תוכנה גרפית מבוססת רשת, המחוללת איורים ואנימציות אנטומיים של גוף האדם. אתר התוכנה מופעל על ידי "מרכז מאגר מידע למדע החיים" (Database Center for Life Science), מכון מחקר ללא מטרות רווח באוניברסיטת טוקיו. התוכנה נשענת על מאגר מידע ברישיון CC-BY-SA.

תכונות

Anatomography נשענת על מאגר מידע בשם "BodyParts3D". המאגר כולל יצוג תלת ממדי, של צורה ושל מנח, של למעלה מ-1500 איברים בגוף האדם. המאגר נבנה בעזרת דימות תהודה מגנטית (MRI) של גוף האדם.
התוכנה מאפשרת בניית איורים אנטומיים מנקודת מבט נבחרת, תוך התמקדות באזורים מסוימים, בחירת האיברים שיופיעו באיור, צבעיהם ושקיפותם. האיורים יכולים להישמר כ-URL דינמי או כקובץ גרפי.
אריאל ניל-לוי

ביוגרפיה

אריאל ניל-לוי גדל ברמת גן, אביו היה מעצב אופנה ואמו מפיקת תיאטרון ואירועים.
בגיל 16 עזב את בית הספר והחל ללמוד תיאטרון במסגרת פרטית עם המורה רחל שור וכן היה מתמחה בבית הספר למשחק 'בית צבי' ועבד כעוזר הפקה בכמה פרויקטים.
לאחר שעבד כשחקן בהצגות שונות עבר לגרמניה בשנת 2001 ללמוד רפואה.
בזמן לימודי הרפואה יצר שתי יצירות סייט-ספסיפיק בשיתוף סטודנטים לרפואה (Das Krankenhaus 2002, Madam`e Habib's Kampf der Kulturen 2004)
אחרי שלוש שנות לימודי רפואה החליט לחזור ללימודי תיאטרון ולמד באוניברסיטת 'אלאנוס' משחק ועבודה קולית עם שחקנים.

קריירה בתיאטרון

בשנת 2007 עבד כפרפורמר ועוזר במאי עם דודי מעיין ב-Schauspielhaus Wien בעיבוד למחזה "המלך אובו" - אובו קומפלקס (UBU KOMPLEX, 2007).
בשנים 2008-2010 עבד כשחקן, עוזר במאי ודרמטורג במגוון תיאטראות ברחבי גרמניה (Volksbühne Berlin, Kulturhauptstadt Linz 2009, Schauspiel Frankfurt, Mosunturm Frankfurt, Ballhaus Naunynstrasse Berlin).
משנת 2009 יוצר יחד עם זוגתו, הילה גולן, ביצירות שמחפשות שפה בימתית חדשה ונוגעות: בקשר הישראלי-גרמני, בזהות, ובמציאות חייהם העכשווית האישית והקולקטיבית הנוגעת בהגירה, זרות, תרבות הזיכרון ועצם היצירה בעת הזו.
השניים יצרו יצירות שונות בגרמניה ויוצרים יחד כעת בברלין ובישראל.
(Jetzt oder Später DEA Internationales Theater Frankfurt 2009, "Bauchladen voller Dämmerung "Ballhaus Naunynstrasse 2010, "Schweigeminute" Ballhaus Naunynstrasse, Acco theatre Festival 2010, "GoogleTranslate" HAU 2 2011, "Polio" Acco theatre Festival 2012)) 
בשנת 2010 תרגם סימולטנית מגרמנית את עיבודו של נוראן דוד צ'אליס לרומיאו ויוליה THAT BITCH IS PART OF ME שהועלה בפסטיבל ישראל בבימויו של מיכאל רונן.
בשנת 2011 הופיע בגרמניה ישראל ושווייץ בהצגה 'סינדרום השלום', פרויקט תיאטרון דוקומנטרי של בית ליסין והתיאטרון העירוני היידלברג לצד יובל שרף (במאי: טורגה קיבלר). 
ניל-לוי וגולן יצרו את ההצגה דקת דומייה-Schweigeminute אשר הבכורה הייתה בתיאטרון באלהאוס נאונינשטרסה בברלין באפריל 2010 ובבכורה ישראלית במסגרת עכו 2 בפסטיבל עכו 2010 - שם זכתה במקום הראשון ומאז מופיעה ברחבי גרמניה ובישראל. בהצגה משחקות-יוצרות לצד אריאל ניל-לוי: אנקה ראוטמן, במאית אופרה ותיאטרון גרמניה, ניבה דלומי ומיטל צור, יוצרות ישראליות.
כשנתיים אחר כך, יחד עם היוצרת והשחקנית ניבה דלומי יצרו השלושה את ההצגה פוליו.
ההצגה, שהייתה אחת מ-11 הצגות בתחרות פסטיבל עכו 2012, התקיימה בבית הספר הערבי 'אל מנארה', וזכתה בפרס הראשון עבור "ההצגה הטובה ביותר" וכן בציון לשבח על עיצוב החלל הבימתי.
נור אל-עין

הפקה ופרסום

האלבום פורסם בשנת 1996 וזכה להצלחה הן במזרח התיכון והן בשאר העולם. הוא היה האלבום הנמכר ביותר באותה תקופה מבין שאר האלבומים של אמנים מזרח-תיכוניים.
שיר הנושא באלבום, חביבי יא נור אל-עין ("אהובי אור העין"), זכה להצלחה בינלאומית, בין היתר, בפקיסטן, הודו, ברזיל, איראן, אפגניסטן, ארגנטינה, צ'ילה, צרפת, ודרום אפריקה. גרסת הרמיקס של השיר זכתה לפופולריות רבה ברחבות ריקודים באירופה.
הווידאו קליפ שהופק עבור השיר יחד עם להקת עַאלַם אֶל-פַן (عالم الفن)  (ער') היה אחת ההפקות המפוארות והיקרות ביותר במזרח התיכון באותם ימים.
האלבום הוכר בפרסי המוזיקה העולמיים  כאלבום הנמכר ביותר במזרח התיכון בשנת 1996.
אופיר סופר

ביוגרפיה

נולד במושב עלמה לרחל ולבן-ציון סופר. אמו הייתה מורה ואביו היה מנהל בית ספר וראש מועצה אזורית מרום הגליל. אביו נהרג בתאונת דרכים כאשר היה אופיר בחטיבת הביניים.
למד בבית הספר האזורי לבני המושבים 'בניהו' בכרם בן זמרה. בחטיבת הביניים למד במכינה בכפר סבא, ממנה המשיך למדרשיית נעם ולישיבת שבי חברון. עם גיוסו לצה"ל החל קורס טיס, אך נשר ממנו והתנדב לצנחנים. בצנחנים עבר סופר מסלול הכשרה כלוחם וקורס מ"כים חי"ר. בהמשך השלים קורס קציני חי"ר. בשנת 1996, כאשר היה קצין בגדוד חרוב, חילץ פצועים מקבר יוסף במהלך מהומות מנהרת הכותל. במהלך הלחימה נפצע קשה ולימים הוכר כנכה צה"ל. על פועלו ואומץ הלב שהפגין באירוע זכה בצל"ש אלוף. לאחר מספר חודשים חזר לשירות, שימש כקצין הדרכה בגדוד חרוב, ובהמשך כמפקד פלוגה וסמג"ד בגדוד 202.
בשנת 2007 פרש משירות קבע בדרגת רב-סרן. עם שחרורו, מונה למנהל פרויקטים במשרד הנגב והגליל. בשנת 2014, החליף את נחי אייל בתפקיד מזכ"ל מפלגת האיחוד הלאומי - תקומה, ושימש בתפקיד עד 2018, אז הוחלף על ידי יהודה ולד. בשנת 2019 התמודד על מקום ברשימת תקומה לכנסת העשרים ואחת, וזכה במקום השני. המפלגה רצה במסגרת איחוד מפלגות הימין, והוא הוצב במקום הרביעי ברשימה המאוחדת ונכנס לכנסת.
בבחירות לכנסת ה22 רצה המפלגה במסגרת ימינה, והוא הוצב במקום השישי ברשימה המאוחדת ונכנס לכנסת לקדנציה שנייה.

חיים אישיים

נשוי לעדינה, בעלת תואר שני בעבודה סוציאלית עם התמחות בהפרעת דחק פוסט-טראומטית, מנהלת מחוז הצפון ברשות השירות הלאומי-אזרחי. אב לשבעה ילדים, מתגורר במושב טפחות שבגליל.
אחיו עמית סופר, מכהן אף הוא, כאביו, בראשות המועצה האזורית מרום הגליל. בן דודו הוא איש התקשורת אלירז שדה.
הים הצהוב

גאוגרפיה

המפרץ הפנימי ביותר של הים הצהוב נקרא ים בוהאי , אליו זורמים מימיו של הנהר הצהוב ונהר ההאי. מפרץ קוריאה , שגם הוא חלק מהים הצהוב, נמצא בין מחוז ליאונינג בצפון-מזרח סין לבין חלקה הצפון-מערבי של קוריאה הצפונית. ים בוהאי ומפרץ קוריאה מופרדים על ידי חצי-האי ליאודונג , בו שוכנת עיר הנמל דאליין.
שטח המים של הים הצהוב משתרע על כ 416 אלפי קילומטרים רבועים. נפח המים הממוצע הוא כ -17,000 ק"מ מעוקב, והעומק הממוצע הוא 40 מטר. במקומות העמוקים ביותר הוא מגיע ל 105 מ'. תחתית הים מכוסה בחול וסחף. קו החוף אינו אחיד. בשל הצרות, הוא יוצר מפרצים גדולים וקטנים רבים. בצד הסיני, החופים הם לרוב שטוחים, וחוף קוריאה מורכב כולו מסלעים. ליד החוף במימי הים הם איים קטנים. כמה מהם אתרי נופש פופולריים.
הים הצהוב הוא אחד מארבעה ימים הנקראים בעברית על שם שמות צבעים נפוצים - כשהאחרים הם הים השחור, הים הלבן, והים האדום.
קארל ג'נקינס

קורות חייו

ג'נקינס גדל בסוונסי שבווילס, אמו הייתה ממוצא שוודי, אביו היה מורה בבית ספר מקומי, נגן עוגב בכנסייה ומנצח מקהלה, והוא נתן לו את השכלתו המוזיקלית הראשונית. ג'נקינס החל את הקריירה המוזיקלית שלו כנגן אבוב בתזמורת הנוער הלאומית של ווילס. לאחר לימודיו התיכוניים למד מוזיקה באוניברסיטת קרדיף, את התואר השני שלו במוזיקה עשה באקדמיה המלכותית למוזיקה ואת הדוקטורט - באוניברסיטת ווילס.
בתחילת הקריירה המוזיקלית שלו עסק במוזיקת ג'אז, ואף זכה במסגרת הרכב ג'אז בפרס הראשון בפסטיבל הג'אז במונטרה בשנת 1970. בהמשך נכנס לסצנת הרוק המתקדם: בשנת 1972 הצטרף ללהקת רוק מתקדם, סופט מאשין, ובשנת 1973 השתתף בהופעה החיה של ה-BBC ליצירה Tubular Bells של מייק אולדפילד.
ג'נקינס הלחין כבר מתחילת הקריירה שלו, אך הפריצה הגדולה שלו הייתה בשנת 1995, עם יצירתו Adiemus, שיצאה כסינגל וזכתה להצלחה. היצירה שולבה באלבום Adiemus: Songs of Sanctuary מאותה השנה, והובילה את מצעד האלבומים הקלאסיים. בהמשך הלחין ג'נקינס יצירה אנטי מלחמתית בשם: The Armed Man: A Mass for Peace (האדם החמוש: מיסה לשלום), הכוללת קטעים מן המיסה הנוצרית, מן הקוראן והתנ"ך וכן טקסטים של גנדי, מרטין לותר קינג, הדלאי לאמה, נלסון מנדלה, אנה פרנק ואמא תרזה. גם יצירה זו זכתה להצלחה. יצירה ידועה נוספת של ג'נקינס, שגם היא מבוססת על מיסה נוצרית היא רקוויאם אותו הלחין בשנת 2005 ואותו שילב עם שירי הייקו יפניים. הרקוויאם יצא באלבום Requiem.
ג'נקינס זכה לתארים ופרסים רבים, ביניהם תואר אבירות במסדר האימפריה הבריטית (2005), דוקטור של כבוד מאוניברסיטת לסטר, ופרופסור אורח של כבוד מאוניברסיטאות רבות.
משוואות מקסוול

בפיזיקה, באלקטרומגנטיות, משוואות מקסוול (על שם הפיזיקאי ג'יימס קלרק מקסוול) הן מערכת של ארבע משוואות דיפרנציאליות חלקיות המתארות את תכונותיהם של השדה החשמלי והשדה המגנטי ואת הקשר ביניהם לבין מקורותיהם, צפיפות המטען וצפיפות הזרם בהתאמה. באמצעות משוואות אלה ניתן להראות גם כי האור הוא גל אלקטרומגנטי, ואף לגזור את משוואת הגל האלקטרומגנטי.
ארבע משוואות מקסוול הן חוק גאוס, חוק גאוס למגנטיות, חוק פאראדיי וחוק אמפר (עם תיקון מקסוול). עם המשוואה של כוח לורנץ, משוואות מקסוול מהוות תיאור מתמטי שלם של חוקי תורת החשמל והמגנטיות הקלאסית. למעשה, חוק לורנץ עצמו נוסח על ידי מקסוול כאחת משמונה משוואות מקסוול המקוריות (ראו בהמשך).
וייסלב מניאק

ביוגרפיה

מניאק נולד בלבוב, אך את מרבית תקופת נעוריו העביר בבריטניה ובאירלנד. רק ב-1963 שב לפולין. הוא נכלל בסגל הפולני לאולימפיאדת טוקיו (1964), וזכה במדליית הכסף עם נבחרת השליחים במירוץ ל-100X4 מ'. באליפות אירופה באתלטיקה שנערכה בבודפשט ב-1966 זכה במדליית הזהב בריצת 100 מטר, בזמן של 10.5 שניות. באליפות אירופה באולמות סגורים שנערכה במדריד ב-1968 סיים במקום הרביעי בריצת 50 מטר. באולימפיאדת מקסיקו סיטי (1968) העפיל עם נבחרת השליחים לשלב הגמר, בו דורגו במקום השמיני.
מניאק היה אלוף פולין בריצת 100 מטר בשנים 1965, 1966, 1967 ו-1971 ובריצת 200 מטר ב-1965. ב-1965 גם קבע שיא לאומי חדש, 10.1 שניות, שהחזיק מעמד עד 1984.
מניאק מת בברית המועצות ב-1982. אצטדיון האתלטיקה בשצ'צ'ין נקרא על שמו.
צ'רקה

משתתפים

למשחק נדרשים בין שנים לעשרה משתתפים, כאשר המצב המועדף הוא חמישה משתתפים.

אופן המשחק

המשחק משוחק בשטח פתוח ברדיוס של 50 מטר. המשתתפים עומדים מאחורי השחקן שתורו לשחק, על מנת שלא להיפגע.
המשתתף הראשון נקבע על ידי הגרלה. המשתתף אוחז ביד אחת את המקל הארוך, והמקל הקצר מונח על האדמה. המשתתף מחזיק ביד ימין את המקל הארוך, ובעזרתה מכה במקל הקצר המונח על האדמה, על מנת להקפיץ אותו. 
בזמן שהמקל הקצר עף באוויר, המשתתף מכה בו בפעם השנייה על מנת להדוף אותו למרחק.
מטרת המשחק היא להדוף את המקל הקצר בעזרת המקל הארוך למרחק הרב ביותר שניתן. 
המנצח הוא זה שהצליח להדוף את המקל הקצר למרחק הגדול ביותר.
דורית אהרונוב

ביוגרפיה

אהרונוב נולדה בוושינגטון, ארצות הברית וגדלה בחיפה, בתו של המתמטיקאי דב אהרונוב ואחייניתו של הפיזיקאי יקיר אהרונוב.
בשנת 1994 סיימה בהצטיינות יתרה את התואר הראשון במתמטיקה ובפיזיקה באוניברסיטה העברית בירושלים. בשנת 1999 סיימה את התואר השני בפיזיקה במכון ויצמן. באוניברסיטה העברית בירושלים היא קיבלה את הדוקטורט בפיזיקה ומדעי המחשב. במסגרת התזה שלה במדעי המחשב מצאה דרכים המאפשרות חסינות לרעש עבור מחשבים קוונטיים.
לאחר הפוסט-דוקטורט שעשתה במשך שנתיים (שנה באוניברסיטת פרינסטון במחלקה למתמטיקה, ושנה באוניברסיטת ברקלי, קליפורניה במחלקה למדעי המחשב), מונתה לפרופסור במחלקה למדעי המחשב והנדסה באוניברסיטה העברית בירושלים. 
אהרונוב זכתה במספר פרסים על עבודת המחקר שלה. בשנת 2005 נבחרה על ידי המגזין Nature לאחת מארבע "התאורטיקנים הצעירים הבולטים ביותר בתחום עשייתם", ובשנה שלאחר מכן הוענק לה פרס קריל למצוינות במחקר מדעי.
בשנת 2010 הוזמנה להרצות בקונגרס הבינלאומי למתמטיקה בהיידראבאד על נושא "ההיבטים המתמטיים של מדעי המחשב".
יחסי מונקו–מזרח טימור

היסטוריה

בשנת 1979 ביקרה גרייס קלי, נסיכת מונקו, במחנה פליטים של בני מזרח טימור (שבאותה תקופה הייתה בכיבוש אינדונזי) על יד ליסבון שבפורטוגל. קלי הקימה קרן מיוחדת לפליטים ותרמה גם מכספה על מנת שהפליטים יקבלו חינוך ושירותי רפואה מיטביים. לאחר עצמאות מזרח טימור, בשנת 2002, תרם בנה של קלי, אלבר השני, נסיך מונקו, לשני בתי חולים במזרח טימור.
בשנת 2008 ביקר אלבר השני במזרח טימור. בשנת 2014 ביקרה מזכירת המדינה המזרח-טימורית במונקו, השרה נפגשה עם הנסיך אלבר השני, עם שר המדינה וראש הממשלה מישל רוגר ועם הארכיבישוף ברנרד ברנסי.

יחסים כלכליים

על פי הלשכה המזרח-טימורית המרכזית לסטטיסטיקה, שווי הייצוא ממזרח טימור למונקו עמד על 34,000 דולר אמריקאי בשנת 2018. מה שמציב את מונקו במקום ה-21 ברשימת יעדי הייצוא של מזרח טימור - גבוה יותר ממדינות קרובות כגון וייטנאם והונג קונג.

כניסה למדינות

אזרחי מונקו מקבלים אשרות מעבר למזרח טימור בעת נחיתתם במדינה הבאה. לעומתם, אזרחי מזרח טימור יכולים להיכנס באופן חופשי למונקו, דרך צרפת הסמוכה.
ויקטור קינגיספ

ויקטור קינגיספ (24 במרץ 1888 - 4 במאי 1922) היה פוליטיקאי בולשביקי אסטוני ורוסי, סגן יושב ראש של צ'קה, חבר בוועדה המבצעת המרכזית של רוסיה הסובייטית.

חייו

קינגיספ נולד בנפת קארמה, שבאי סארמאה באסטוניה.

השכלה

ב- 1906 התחיל ללמוד בקתדרה למתמטיקה ופיזיקה באוניברסיטת סנקט פטרבורג, ב-1910 התחיל ללמוד שם בקתדרה לשפות גרמאניות ורומאניות ובשנת 1917 סיים את הפקולטה למשפטים.

בשורות המהפכה

היה ממייסדי המפלגה הקומוניסטית של אסטוניה. 
מונה לחבר בכיר בוועדה המבצעת המרכזית של רוסיה הסובייטית (ועדת "הפרלמנט" הבולשביקי המפקחת על תפקוד הממשלה).
היה חוקר בכיר בו.צ'.ק. (לימים נ.ק.ו.ד.) ואחר כך היה סגן יו"ר ו.צ'.ק. בסוף 1918 נשלח לאסטוניה לפקד על המחתרת הקומוניסטית.

מותו

ב-3 במאי 1922 נעצר על ידי המשטרה, הואשם בבגידה בארצו והוצא להורג בטאלין, בליל 4 במאי.
קינגיספ היה נשוי פעמיים והיה אב לשני בנים. בנו סרגיי קינגיספ (1909–1941) היה קצין בנ.ק.ו.ד. ולאחר סיפוחה של אסטוניה לברית המועצות בקיץ 1940 היה אחראי על הוצאתם להורג של תושבי אסטוניה רבים החפים מפשע.
מערבי פרץ

ביוגרפיה

מערבי פרץ יליד הכפר בן גרדן הנמצא בדרום תוניסיה על גבול לוב. הוא עזב את תוניסיה בשנת 1955 ונסע ללמוד תורה בישיבת "אוהל משה ויהודית" בעיר רמסגייט שבדרום-מזרח אנגליה, שם קיבל תעודת בגרות ישראלית ותעודת מורה מוסמך המוכרת מטעם משרד החינוך בישראל.
בשנת 1963 עלה לישראל והשתכן בפנימייה של אוניברסיטת בר-אילן, בה החל את לימודיו. בתחילה למד לתואר ראשון בחוג לתנ"ך ובחוג לאנגלית, מאוחר יותר סיים תואר שני אצל פרופסור צוקר ועסק בפירושו של רבי יהודה אבן בלעם לחומש במדבר ודברים.
את עבודת הדוקטורט שלו כתב פרץ בהדרכתו של פרופסור משה גושן-גוטשטיין במחקר על פרשנותו הפילולוגית של רבי יהודה אבן בלעם.
משנת 1967 החל פרץ ללמד באוניברסיטת בר-אילן ומונה לחבר המכון לחקר הפרשנות היהודית בימי הביניים שליד המחלקה לתנ"ך באוניברסיטת בר-אילן.
בין השנים 1968-1991 לימד מערבי גם בתיכון בעיר יבנה, בישיבה התיכונית נווה הרצוג הסמוכה לאשדוד, ובשלוחות אוניברסיטת בר-אילן בצפת, באשקלון, בצמח ובאוניברסיטת חיפה. בנוסף לימד גם במכללת מורשת יעקב בעיר רחובות, ובמכללת גבעת וושינגטון. כמו כן שימש פרץ גם כראש הוועדה שהייתה אחרית על תוכנית הלימודים במקרא במשרד החינוך.
מערבי פרץ נשוי לשמחה לבית גזיאל ואב לחמישה ילדים.

פעילות האקדמית

פעילותו המחקרית של פרץ כוללת מחקרים רבים על פרשני המקרא בימי הביניים בבבל, בפרובאנס ובספרד, החל מרס"ג וכלה ברד"ק בבמות שונות בארץ ובחוץ לארץ.
במסגרת מחקריו הוא מטפל במפעלו הפרשני של רבי יהודה אבן בלעם למקרא. הדגש בפירוש הוא על בירורים לשוניים. אבן בלעם מרבה בציטוט דעות קודמיו ומשתדל להכריע ביניהן. בין השאר הוא מזכיר את התרגומים הארמיים למקרא, תרגום יונתן, רס"ג, רב שמואל חפני גאון, רב האי גאון, רבי יהודה אבן חיוג', רבי יונה אבן ג'נאח, רבי שמואל הנגיד ורבי משה הכהן אבן ג'יקטילה. פרץ כותב כי שיטתו הפרשנית של אבן בלעם היא פשטית ופילולוגית והוא מסתייע בחוקי הלשון הגמישים שפיתחו קודמיו – חילופי תנועות, חילופי אותיות, חילופי מילים, חילופי גופים, שיכול אותיות, מקרא מסורס ומקרא קצר.
כמו כן עסק פרץ בפירושיו של רבי משה הכהן אבן ג'יקטילה לספרי תרי עשר ולספר תהלים, ובפירושו של רבי יצחק אבן שמואל אלכנזי לספר שמואל.